stanford-oval/wikipedia huggingface dataset:
אותיות הח"י
שמותיהם של אותיות הח"י

מולא חוסיין בושרואי (בפרסית: ملا حسين بشرویه‌ای, 1814–1849 - הראשון שהכריז על עצמו כמאמין בדרך הבאב, לו ניתן הכינוי "שער השערים" על ידי הבאב.
מירזא מוחמד חסן בושרואי (محمد حسن بشروئى, שנת מותו: 1849) - אחיו של מולא חוסיין בושרוי
מירזא מוחמד באקר בושרואי (محمد باقر بشروئى, שנת מותו: 1849 - אחיין של מולא חוסיין
מולא עלי בסטאמי (ملا علي البسطامى, שנת מותו: 1846 - השני שהוזכר על ידי הבאב. הודרך על ידי הבאב להכריז על התגלותו, אך נעצר על ידי הרשויות ב-1845 תוך כדי ניסיון. מת בכלא איסטנבול ונחשב המרטיר הבאבי הראשון.
מולא ח'ודא-בח'ש קוצ'אני (ملا خدابخش قجانى) - מאוחר יותר נקרא "מולא עלי ראזי"
מולא חסן באג'יסטני (ملا حسن الباجستانى) - לאחר שגילה כי הוא אחד מאותיות הח"י, שב לכרבלא בהנחה כי איננו ראוי לתואר זה.
סייד חוסיין יזדי (سيد حسين يزدى, שנת מותו: 1852) - נחשב מזכירו של הבאב. הוצא להורג על ידי הרשויות.
מירזא מוחמד רווצ'ה-ח'אן יזדי (محمد روضة خان يزدى) - כאשר החלו הרדיפות אחרי הבאב ומאמיניו, חזר משיראז לעיר הולדתו ביזד. בחר לא לחשוף את אמונותיו ועד סוף ימיו המשיך ללמד את עקרונות הבאב.
סעיד הינדי (سعيد الهندى). נסע להודו ושם הצליח לצרף שני אנשים לאמונת הבאב.
מולא מחמוד ח'ואי (ملا محمود الخوئ‍ى, שנת מותו: 1849)
מולא ג'ליל אורומי (ملا جليل الأورومى, שנת מותו: 1849)
מולא אחמד אבדאל מאראע'י (ملا أحمد ابدال الماراقيى, שנת מותו: 1849)
מולא באקר תבריזי (ملا باقر التبريزى, שנת מותו: 1881) - לאחר מותו של הבאב, המשיך להיות תלמיד ומאמין של ממשיכו בהאא אללה. ביקר פעמיים בעכו. נחשב לשורד האחרון מבין אותיות הח"י.
מולא יוסוף ארדיבילי (ملا يوسف الأردبيلى, שנת מוות 1849). ידוע ביכולות למידה גבוהות ושפה רהוטה, לכן היה בעל תפקיד חשוב בקרב הבאביים.
טאהרה (طاهره, 1814-1852), שמה המלא הוא פאטימה ברע'אני. משמעות המילה הפרסית "טהארה" היא "טהורה". כינויים נוספים לה: "קורת אל-עין" ("נחמת העיניים") ו"זרין תאג'" ("[בעלת] כתר של זהב" או "זהובת הכתר"). טאהירה היא האישה היחידה בקרב אותיות הח"י. היא נבחרה להיות חלק מהקבוצה בזכות מכתב ששלחה דרך גיסה. היא מעולם לא פגשה את הבאב באופן אישי, שלא כמו יתר אותיות הח"י. הוצאה להורג בספטמבר 1852.
מירזא מוחמד עלי קזוויני (ملا محمد علي القزوينى, שנת מותו: 1849) - גיסה של טאהירה
מירזא האדי קזוויני (ملا هادى القزوينى) - הרחיק עצמו מהבאביים ולא היה בעל תפקיד חשוב
מוחמד עלי בארפורושי קודוס (قدوس, 1822-1849) משמעות המילה בפרסית היא "הקדוש ביותר". שמו המלא הוא מולא מוחמד עלי בארפורושי (פרסית: ملا محمد على بارفروشى). ליווה את הבאב במסעו למכה בשנת 5–1844, ובמהלך כל שנות היכרותו עם הבאב שימש גם כיד ימינו. קודוס נפל בשבי ב-10 במאי 1849 והוצא להורג בשנת 1849 בבארפורוש, עיר מולדתו. בעל גדולה בקרב הבהאים עד היום, ועל פי שוגי אפנדי הוא מדורג ראשון בחשיבותו מבין אותיות הח"י.
כל המוזכרים, שמונה עשר במספר, מכונים "אותיות הח"י", וזכו להכרה על ידי הבאב.
היסטוריה

סיד עלי מוחמד, הידוע בכינויו "הבאב", נולד בשיראז, השוכנת בדרום איראן. ב-1844 חווה התגלות אלוהית, שבעקבותיה טען שהוא שליח האל. לימים, עם הקמת התנועה הבאבית, הניח את אבן הפינה להקמת הדת הבהאית. הבאב נפגש עם רוב "אותיות הח"י" והטיל עליהם משימה ייחודית, לאחר שאמר להם את המילים הבאות:
"חברי היקרים, אתם נושאי שם האל ביום הזה. אתם נבחרתם לאנשי סוד מסתורין האל. זה מחייב כל אחד מכם להביא לגילוי דעת תכונות האל, ולהדגים לפי מעשיכם ומילותיכם, את אותות צדקתו, כוחו ותהילתו. כל איבר בגופכם מחויב לשאת עדות למטרתכם הנשגבת, ליושרת חייכם, למציאות אמונתכם ולתכונות המרוממות של דבקותכם".
במילים אלה ציווה הבאב את אותיות הח"י להשלים את משימתם ולצאת מעירם במטרה להפיץ את הרעיונות הבאביים.
אותיות הח"י פעלו ונדדו ברחבי איראן במטרה להפיץ את רעיונות הבאב. לא הייתה זו משימה פשוטה. האתגר הבאבי הגדול ביותר היה קביעת גבולות להפצת עקרונות התנועה.[דרושה הבהרה] מטרת הגבולות הייתה לשמור על כבוד אורח החיים השיעי במדינה ולא להתריס נגדו, על מנת להימנע מהתערבות שלטונית המתנגדת לתנועה הבאבית.
תחילה, הממשל לא התייחס להתעוררות זו מאחר שכוחם היה קטן. בהמשך, החל השלטון לדכאה באמצעות כליאת אותיות הח"י. לבסוף, נחשבה משימת ההפצה לסכנת מוות, מאחר שהשלטון הוציא להורג מתנגדים לאורתודוקסיה השיעית הרווחת.
אותיות הח"י אינם בעלי הרשאת פרשנות או סמכות חקיקה. אנשים אלה הוגדרו כחלק מזרם בעל ישות רוחנית א-פוליטית. אותם שמונה עשר אנשים נבחרו על ידי הבאב בזכות אישיותם הבולטת והבעת דבקות באמונה. תפקידם ראשוני וייחודי, בין היתר בכך שלא הוחלפו במהלכו, ובכך שלא נמשך לאחר מותם על ידי אחר.
משמעות רוחנית

אותיות הח"י בכתיבתן הן תואר והצהרה תאולוגית. על פי האמונה הבהאית, היקום והציוויליזציה הרוחנית הם התגלמות האל. ישנו שימוש במונח "נקודה"- הפרט הקטן ביותר ביקום. כל דבר המתחיל בנקודה יש בו מן התגלמות האל. עט בנגיעתו הראשונה על פני הדף יוצר נקודה, ממנה ניתן להמשיך לאות, או מספר, שגם הם התגלמות האל.
אנשי אותיות הח"י משולים לאש בחשכת הלילה. הבאב משלהב את לבם באומרו כי הם האור הזוהר לפני עיניי האדם, הם מקור החסד.
משמעות בהאית

הבאב משלב את המילה "חי" במונח "אותיות החי", ומשום שהאל נמצא בכל דבר שחי, ניתנת למונח "אותיות החי" משמעות נשגבת. לאנשי אותיות החי, הם המאמינים הראשונים של הבאב, ניתנו חיים, הם החיים. יודגש כי משמעות המילה חיים בהקשר זה היא לחוות את רוח האמונה, והיכולת להעתיק את אותה רוח (מהות החיים) לאחרים.
אותיות הח"י הם סמל של חסד ותפארת עד היום עבור המאמינים הבהאים. בנוסף הבאב ממשיל אותם למראות, כל עוד דמותם משתקפת דרך השמש (השמש מפיצה אור וחושפת את האמת), קיים ביקום מקור של השפעה רוחנית אליו ניתן לשאוף.
משמעות גימטרית

בשפה הערבית לכל אות יש משמעות מספרית (גימטריה). אם נקביל את המספר שמונה עשרה (של שמונה עשר המאמינים הראשונים) לאותיות, נקבל - ח"י. צירוף האותיות מדגים מילה עם משמעות, המילה חי. כל דבר שהוא חי טומן בתוכו חיים, כך המילה "חי" וכך גם אותיות הח"י.
משמעות גימטרית > בהקשר הבהאי

שתי אותיות מייצגות את המספר שמונה עשר-ח"י. על פי האמונה הבהאית באותיות אלה ישנה התגלמות אלוהית, ומאחר ואלוהים נמצא בכל דבר חי, הוא נמצא גם באותיות שמביעות את המילה הזו.
אותיות הח"י כוללות בתוכן את שמונה עשר המאמינים הראשונים. אם נוסיף אליהם את הבאב, יתקבל המספר 19, שגם לו משמעות גימטרית בדת הבהאית- המילה "ואחיד" שפירושה "אחדות". יש בכך התייחסות לאחדות האל המהווה היבט חשוב בדת הבהאית המונותאיסטית.
משום כך תשעה עשר הוא מספר בעל תפקיד עקרוני בדת והוא מתבטא כמעט בכל גילוי שלה. כך למשל, בשנה הבהאית 19 חדשים, ובכל חודש 19 יום. (הערך המספרי של האותיות בערבית ובפרסית זהה לערך המספרי של האותיות בעברית: א=1 ד=4 ו=6 ח=8 ("ואחד" =19. בהאא=9 - פעמיים בהאא=18=חי).
הערות שוליים

↑  Letters of the Living, באתר "האנציקלופדיה הבאהית"
↑  Zarandi Nabil, The Dawn Breakers, Bahai Publishing Trust, 1996
| הדת הבהאית הכוכב הבהאי |
| --- | --- | --- |
| דמויות מרכזיות | עלי מוחמד שיראזי, הבאב • בהאא אללה • עבד אל-בהאא • שוגי אפנדי |  |
| הכתבים הבהאיים | אל-כתאב אל-אקדס • כתאב-י איקאן • המילים הנסתרות • שבעת העמקים • ארבעת העמקים • האיגרת אל בן הזאב • באיאן • איגרות אל המלכים והשליטים • מפציעי השחר |  |
| מוסדות עיקריים | מנגנון המנהל הבהאי • המרכז הבהאי העולמי • בית הצדק העולמי • האסיפות הרוחניות |  |
| עקרונות כלליים | עקרונות הדת הבהאית • התגלות מתמשכת • מעמד האישה בדת הבהאית • אחדות בדת הבהאית • עבדות בדת הבהאית • להט"ב והדת הבהאית |  |
| היסטוריה ופילוגים | באביזם • היסטוריה של הדת הבהאית • סובח-י אזל • אבראהים ג'ורג' ח'יראללה • צ'ארלס מייסון רמי • רות וייט |  |
| אנשים | אותיות הח"י •  ידי האמונה • שליחי בהאא אללה • טאהרה • בהיה ח'אנום • מרתה רוט • לואה גטסינגר • פיבי הרסט • ת'ורנטון צ'ייס |  |
| לוח השנה הבהאי | חגים בהאיים • נורוז • רידוואן • הולדת בהאא אללה • יום הברית • איאם-י הא • צום תשעה עשר הימים |  |
| בית התפילה הבהאי | אשגבאט • שיקגו • קמפלה • סידני • פרנקפורט • פנמה סיטי • סמואה • דלהי • סנטיאגו דה צ'ילה |  |
| קהילות בהאיות | הקהילה הבהאית הבין-לאומית • אוזבקיסטן  • אוסטרליה • אינדונזיה • איראן  • אנגליה • ארצות הברית  • ברזיל  • גרמניה  • דרום אפריקה • הודו  • טורקיה  • טורקמניסטן • מצרים  • ניו זילנד • סין • ספרד • קנדה • רוסיה |  |
| מנהגים ופולחן | סמלים בהאיים • עלייה לרגל • תפילה • חקוק אללה • צום |  |
מזכיר הצי של ארצות הברית

מזכיר הצי של ארצות הברית (באנגלית: United States Secretary of the Navy, בראשי תיבות: SECNAV) הוא פקיד ממשל, שתפקידו מעוגן בחוק העומד בראש מחלקת הצי של ארצות הברית שהיא מחלקה צבאית שמהווה חלק ממחלקת ההגנה של ארצות הברית.
מזכיר הצי חייב להיות אזרח ארצות הברית על פי חוק וחייב בתקופת צינון של לפחות חמש שנים לאחר שסיים שירות צבאי. מזכיר הצי ממונה על ידי נשיא ארצות הברית והמנוי טעון את אישור הסנאט של ארצות הברית.
מזכיר הצי היה חבר הקבינט של ארצות הברית מאז יצירתו של תפקיד זה ב-1798 ועד לחקיקת "חוק הביטחון הלאומי של 1947" (National Security Act of 1947) שעל פיו הוא הוכפף למזכיר ההגנה של ארצות הברית.
מזכיר הצי הנוכחי בפועל הוא טרנס אמרט שנכנס לתפקידו ב-20 בינואר 2025.
סמכויות

מחלקת הצי של ארצות הברית (DoN) אחראית על שתי זרועות של לובשי מדים: צי ארצות הברית וחיל הנחתים של ארצות הברית. מזכיר הצי אחראי, ובידיו הסמכות החוקית "לנהל את כל ענייני מחלקת הצי", כלומר הוא פקיד הממשל האחראי עליה, הכפוף למגבלות החוק ולהנחיות הנשיא ומזכיר ההגנה. למעשה, כל הסמכויות הנוגעות לצי ולחיל הנחתים, למעט במקרים בהם הוגדר במפורש בחוק, נגזרות מסמכויותיו של מזכיר הצי.
תחומי האחריות של מזכיר הצי הם: גיוס, ארגון, אספקה, הצטיידות ואימון. המזכיר גם אחראי על בנייה, ציוד ותיקונים של ספינות הצי, על ציוד הצי ומתקניו. המזכיר אחראי על ניסוח ויישום הנהלים והתוכניות התואמים למדינית הביטחון הלאומית ולמטרות שהותוו על ידי הנשיא ועל ידי מזכיר ההגנה.
מזכיר הצי הוא חבר "מועצת הרכש הביטחוני" שבראשה יושב תת-מזכיר ההגנה לרכש, טכנולוגיה ולוגיסטיקה. יותר מכך, מזכיר הצי מחזיק בידיו כמה תחומי אחריות המוגדרים בחוק על פי "הקוד האחיד למשפט צבאי" (Uniform Code of Military Justice) בהתייחס לניהול מערכת המשפט הצבאית של הצי ושל חיל הנחתים, כולל הסמכות לכנס בית דין צבאיים ולהמתיק עונשים.
היועצים הצבאיים העיקריים של מזכיר הצי הם שני מפקדי הזרועות שתחת אחריותו: לעניינים הנוגעים לצי – ראש המבצעים הימיים, לעניינים הנוגעים לחיל הנחתים – מפקד חיל הנחתים. השניים פועלים כסוכניו הניהוליים הראשיים של המזכיר כלפי הזרועות שלהם כדי ליישם את הוראותיו של המזכיר.
סמכויות > תקנות הצי

"תקנות הצי של ארצות הברית" (United States Navy Regulations) הן מסמך התקנות הראשי של מחלקת הצי וכל שינוי בהן יכול להיעשות רק באישורו של מזכיר הצי.
סמכויות > משמר החופים

בכל מקרה בו פועל משמר החופים של ארצות הברית במסגרת מחלקת הצי, מחזיק מזכיר הצי באותן סמכויות ותחומי אחריות כלפיו כמו של מזכיר ביטחון המולדת, כאשר משמר החופים פועל שלא כזרוע במסגרת מחלקת הצי.
משרד מזכיר הצי

"משרד מזכיר הצי" (Office of the Secretary of the Navy), שידוע גם כ- Navy Secretariat, הוא המטה שמסייע למזכיר הצי למלא את תפקידיו. על הפקידים הראשיים של משרד זה נמנים תת-מזכיר הצי (סגנו הראשי של המזכיר שהוא אזרח), עוזרי מזכיר הצי, הפרקליט הראשי של מחלקת הצי, התובע הכללי של הצי, המפקח הכללי של הצי, האחראי על נושאים חקיקתיים וראש משרד המחקר הימי. בידי משרד מזכיר הצי מצויות הסמכויות הבלעדיות במחלקת הצי לרכש, ביקורת, ניהול פיננסי, ענייני חקיקה, יחסי ציבור, מחקר ופיתוח.
לרשותם של ראש המבצעים הימיים ומפקד חיל הנחתים עומדים מטות נפרדים משלהם.
ראו גם

סטיבן מלורי, מזכיר הצי היחידי של קונפדרציית המדינות של אמריקה.
הערות שוליים

↑  "Guide to Federal Records – General Records of the Department of the Navy, 1798–1947".
↑  "US CODE: Title 10,5013. Secretary of the Navy".
↑  "US CODE: Title 10,5013a. Secretary of the Navy: powers with respect to Coast Guard".
| צי ארצות הברית |
| --- | --- | --- |
| מחלקת הצי של ארצות הברית | מזכיר הצי של ארצות הברית • ראש המבצעים הימיים |  |
| פיקודים מרכזיים | פיקוד כוחות הצי • צי האוקיינוס השקט  • פיקוד אירופה ואפריקה • פיקוד מרכז • פיקוד דרום  • פיקוד הלוחמה המיוחדת • פיקוד הסייבר |  |
| ציים פעילים | הצי השני • הצי השלישי • הצי הרביעי • הצי החמישי • הצי השישי • הצי השביעי • הצי העשירי |  |
| מוסדות הדרכה | האקדמיה הימית של ארצות הברית • מכללת המלחמה של הצי • בית הספר של הצי ללימודים מתקדמים • בית ספר לטיסה קרבית |  |
| --- | --- |
בקרת זהויות :  ISNI: 0000 0001 1087 3903
בן לוסון

| --- | --- |

 לידה:  6 בפברואר 1980 (בן 45) בריזבן, אוסטרליה 
 מדינה:  אוסטרליה 
 תקופת הפעילות:  מ-1993 
 מקום לימודים:  St Joseph's College, Gregory Terrace 
 פרופיל ב-IMDb
 
בן לוסון (באנגלית: Ben Lawson; נולד ב-6 בפברואר 1980) הוא שחקן קולנוע וטלוויזיה אוסטרלי. מוכר בשל תפקידו כפרייזר ייטס באופרת הסבון האוסטרלית "שכנים שכנים", ובתור דמיאן רנט בעונה השנייה של סדרת הדרמה הפוליטית "השורד המיועד".
ביוגרפיה

לוסון נולד וגדל בבריזבן, קווינסלנד. הוא למד במכללת סנט ג'וזף, גרגורי טרס והוא בוגר המכון הלאומי לאמנות דרמטית (NIDA). הוא השלישי מבין חמישה ילדים, כולל מאט, ג'ורדן, וכן ג'וש לוסון אף הוא שחקן. אחיו מאט לוסון, רדיוגרף בכיר בחברת הרדיולוגיה "ד"ר ג'ונס ושות'" הממוקמת באדלייד.
קריירה

לוסון החל לשחק בגיל 13, כאשר שיחק בסדרות האוסטרלליות "Time Trax",‏ ו-"The Adventures of Skippy". בשנת 1995 שיחק בסרטו הראשון "Silent Hunter".
בשנת 2006 החל לוסון את הקריירה למעשה, כאשר לוהק לתפקיד ראשי באופרת הסבון האוסטרלית שכנים שכנים". תפקידו זיכה אותו במועמדות לכישרון הגברי החדש הפופולרי ביותר בטקס פרסי הלוגי לשנת 2007. הוא עזב את הסדרה באפריל 2008.
ללוסון היה תפקיד קטן בסרט "קשר לא מחייב" משנת 2011, בו כיכבו נטלי פורטמן ואשטון קוצ'ר. באוגוסט 2012 הוא קיבל תפקיד חוזר בסיטקום האמריקאי של רשת ABC "הביץ' מדירה 23" בתפקיד בנג'מין, מושא האהבה של קלואי (קריסטן ריטר).
בשנת 2017, כיכב בסדרת הדרמה קצרת הימים של רשת CBS, "ספק" לצד לברן קוקס. בתוכנית "The Talk" אמרה קוקס כי לוסון היה "שחקן מדהים". ביולי 2017 לוהק לוסון כסוכן ה-MI6, דמיאן רנט, בעונה השנייה של הדרמה הפוליטית ברשת ABC, "השורד המיועד". בשנת 2018 שיחק לוסון את מאמן התיכון ריק בעונה השנייה של הסדרה המקורית של נטפליקס, "13 סיבות". בשנת 2019 שיחק לוסון בתפקיד תומאס 'קליי' פוקס הבן בסדרה "דולי פרטון: מיתרי הלב", סדרת האנתולוגיה של נטפליקס על חייה של דולי פרטון. בהמשך, גילם את איש העסקים לאכלן מרדוק בסרט הדרמה הביוגרפי "פצצה" שביים ג'יי רואץ' ונכתב על ידי צ'ארלס רנדולף, והוא מבוסס על מקרים של כמה נשים בפוקס ניוז, אשר חשפו את העובדה שהמנכ"ל רוג'ר איילס (אנ') הטרידן מינית. בשנת 2021 החל לוסון לשחק בסדרה נוספת של נטפליקס "פיירפליי ליין" מול קתרין הייגל ושרה צ'וק.
בשנת 2020 כתב לוסון את ספר השירה "למדינה שלי" בתגובה לשריפות ההרסניות באוסטרליה. שירי הודיה לרוח האוסטרלית ולאהבה שיש לו למולדתו. ההכנסות מהספר הועברו לבית החולים "קואלה", חברה המתמקדת בשימור והצלת בעלי חיים.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1995 | Silent Hunter | באד |  |
| 2011 | קשר לא מחייב | סאם |  |
| 2014 | The Little Death | גלן |  |
| 2015 | Now Add Honey | ג'ושוע |  |
| 2019 | The Way We Weren't | ברנדון |  |
| 2019 | פצצה | לאכלן מרדוק |  |
| TBA | Everything I Ever Wanted to Tell My Daughter About Men | חבר קרוב |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1993 | נוסע בזמן | דריאן בן ה-12 | פרק: "A Stranger in Time" |
| 1993 | Skippy the Bush Kangaroo | כריסטופר | פרק: "Skippy and the Tiger" |
| 1997 | The Wayne Manifesto | מרווין | פרק: "Wheels Within Wheels" |
| 1999 | סברינה מתחת למים | מלצר | סרט טלוויזיה של ABC |
| 1999 | Chameleon II: Death Match | טיילר קוביקה | סרט טלוויזיה של UPN |
| 2001 | TwentyfourSeven | סקוט | פרק: "It's My Life" |
| 2006 | Perfect Disaster | קן | פרק: "Fire Storm" |
| 2008–2006 | שכנים שכנים | פרייזר ייטס | תפקיד ראשי; 188 פרקים מועמד לפרס לוגי לכישרון הגברי החדש הפופולרי ביותר (2007) |
| 2009 | Ghostly Encounters | רוח בתיאטרון | פרק: "Buildings with History" |
| 2010 | The Deep End | ליאם פריורי | תפקיד ראשי; 6 פרקים |
| 2011 | פרשיות סמויות | ד"ר סקוט וייס | 3 פרקים |
| 2012 | הליגה | ד"ר לוונסון | פרק: "The Hoodie" |
| 2013–2012 | הביץ' מדירה 23 | בנג'מין לובאט | 3 פרקים |
| 2013 | בונז | מרטין זאנד | פרק: "The Fury in the Jury" |
| 2013 | האקסים | דרק | פרק: "How the Grinch Spent Xmas" |
| 2014 | רייק | קרייג | 3 פרקים |
| 2014 | סודות ושקרים | פול מורניין | 3 פרקים |
| 2014 | Love Child | קולין ריאן | 3 פרקים |
| 2014 | מרוששות | טים | פרק: "And the Wedding Cake Cake Cake" |
| 2014 | הנפילות של ג'ניפר | דייוויד | פרק: "Triangle" |
| 2014 | חברים הכי טובים (אנ') | דאג | פרק: "No More Mr. Nice Guy" |
| 2014 | משפחה מודרנית | ג'ורג' | פרק: "Won't You Be Our Neighbor" |
| 2014 | מולייני | גרג | פרק: "In the Name of the Mother, and the Son, and the Holy Andre" |
| 2016 | איי זומבי | אנדי | פרק: "Fifty Shades of Grey Matter" |
| 2016 | מלאכית מהגיהנום | דארן ג'נסן | פרק: "Soulmates" |
| 2016 | מיליארדים | מיקי | פרק: "Where the F*ck Is Donnie?" |
| 2017 | גרים | וויליאם סטילמן | פרק: "The Seven Year Itch" |
| 2017 | ספק סביר | פיטר גארט | 9 פרקים |
| 2018–2017 | השורד המיועד | דמיאן רנט | תפקיד ראשי (עונה 2); 19 פרקים |
| 2018 | 13 סיבות | המאמן ריק | 7 פרקים |
| 2018 | המקום הטוב | לארי המסוורת' | 3 פרקים |
| 2019 | פני בובה | אוליבר | פרק: "F*** Buddy" |
| 2019 | דולי פרטון: מיתרי הלב | קליי פוקס | פרק: "If I Had Wings" |
| 2021 | פיירפליי ליין | ג'וני | תפקיד ראשי |
| 2021 | The Moth Effect | המנחה | 2 פרקים |
| TBA | The Waltons: Homecoming | ג'ון וולטון | סרט טלוויזיה של The CW |
הערות שוליים

↑  Michael Idato, Surviving fame: Ben Lawson on failure, success and Hollywood's pound of flesh, The Sydney Morning Herald, ‏9 בינואר 2018
↑  Advanced diagnosis for local patients, ABC Local, ‏29 בנובמבר 2011
↑  "Logie Nominations 2007". David Knox. אורכב מ-המקור ב-28 בספטמבר 2007. נבדק ב-18 באוגוסט 2007. {{cite web}}:  (עזרה)
↑  "Blair is right neighbourly"
↑  Goldberg, Lesley (17 באוגוסט 2012). "'Apartment 23': Ben Lawson to Romance Chloe". The Hollywood Reporter. Prometheus Global Media. נבדק ב-6 בנובמבר 2012. {{cite web}}:  (עזרה)
↑  "The Talk". TVGuide.com (באנגלית). נבדק ב-2017-10-17.
↑  Petski, Denise (2017-07-14). "'Designated Survivor': Ben Lawson Cast As Series Regular in Season 2". Deadline (באנגלית אמריקאית). נבדק ב-2017-10-17.
↑  Wagmeister, Elizabeth (2017-08-08). "'13 Reasons Why' Adds Seven New Actors for Season 2". Variety (באנגלית אמריקאית). נבדק ב-2018-02-25.
↑  Denise Petski, ‘Firefly Lane’: Ben Lawson Joins Katherine Heigl In Netflix Drama Series, Deadline, ‏12 באוגוסט 2019
↑  https://www.koalahospital.org.au
↑  Robyn Doreian, Ben Lawson: why I penned the poem To My Country, The Sydney Morning Herald, ‏23 בינואר 2021
כתאב-י איקאן

| --- | --- |

עטיפת הספר כתאב-י איקאן, מאת בהאא אללה
 מידע כללי
 מאת:  בהאא אללה 
 שפת המקור:  פרסית 
 סוגה:  ספרות בהאית 
 הוצאה
 תאריך הוצאה:  15 בינואר 1861 
 
כתאב-י איקאן (בעברית: ספר הוודאות; בערבית: كتاب الإيقان; בפרסית: كتاب ايقان; באנגלית: The Book of Certitude) הוא חיבור תאולוגי מאת בהאא אללה, נביאה המייסד של הדת הבהאית. חיבור זה נחשב לחיבור האפולוגטי המרכזי של האמונה הבהאית. בעיני בהאא אללה, מחברו, הטקסט נועד להגן על האמונה החדשה אותה ייסד ולהגן על נכונות נבואותיו של מבשר הדת הבהאית ומייסד הבאביזם, התנועה הדתית שקדמה לזו הבהאית, סיד עלי מוחמד שיראזי. תוך שבהאא אללה נשען ומסתמך על נבואותיו של הבאב לגבי הופעתו של נביא חדש, דמות דתית-משיחית כבירה יותר שתחליפו. הבאב הרבה לאזכר בכתביו את הביטוי הנבואי "זה שאלוהים יגלה (לאנושות)" (מַן יֻטְ'הִרֻהֻ אללה, בערבית: من يظهره الله; באנגלית: He whom God shall make manifest). הבהאים רואים בבהאא אללה את התגשמות נבואות הבאב. החיבור הבאבי הבאיאן הפרסי הוא חיבור שחשיבותו טמונה בעצם היותו החיבור שבו הבאב החל לראשונה לפתח את הבדיע, לוח שנה המבוסס על 19 חודשים, בני 19 ימים (לוח השנה הבהאי תוכנן ומאוזכר על ידי הבאב גם בספר השמות). הבאב הסביר שחיבור זה לא יהיה שלם, עד שהדמות הבאה שתחליפו תשלים אותו. הבהאים מאמינים שנביאם, בהאא אללה, השלים את חיבור הבאיאן הפרסי של קודמו בעצם כתיבת חיבור זה, כתאב-י איקאן.
הסבר והשוואה קצרים

כתאב-י איקאן נחשב בעיני המאמינים הבהאים לחיבור תאולוגי מרכזי אשר אותו חיבר נביאם, בהאא אללה ובהתאם לכך, נתפס כקדוש לאמונתם. כתאב-י איקאן הוא החיבור השני בחשיבותו לחיבור הבהאי אל-כתאב אל-אקדס, ספר הקודש המרכזי והחשוב ביותר לדת הבהאית, אותו חיבר בהאא אללה. לשם השוואה בין שני חיבורים אלו, בחיבור אל-כתאב אל-אקדס, בהאא אללה מתווה לדוגמה את חוקי וכללי המוסר של הדת הבהאית ובנוסף מתווה את הקמת מנגנוני המנהל הבהאי לאחר מותו. באל-כתאב אל-אקדס ישנה גם צוואה מפורשת מצד בהאא אללה למינוי בנו, עבד אל-בהאא', ליורש תפקיד המנהיג הדתי של הקהילות הבהאיות. בהתאם לכך יש לראות את אל-כתאב אל-אקדס כחיבור מורלי ויש אף לראותו כחיבור לגיסלטיבי ומנהלי. את כתאב-י איקאן, לעומת זאת, ניתן לראות כחיבור האפולוגטי הדוקטרינלי המייצג של האמונה הבהאית. בהאא אללה אף העניק לחיבורו זה, כתאב-י איקאן, את הכינוי "אדון כל החיבורים" (בפרסית: سید اکوتوب; תעתיק לעברית: סיד-י כֻּתֻּבּ). כתאב-י איקאן הוא כנראה החיבור הבהאי הראשון שהודפס, כאשר הוא יצא לאור במומבאי, בשנת 1882.
החוקר הבהאי כריסטופר באק קבע באחד מספרי המחקר שלו על בהאא אללה שחיבורו כתאב-י איקאן עשוי להיחשב "כפרשנות הקוראן המשפיעה ביותר שנכתבה בפרסית מחוץ לעולם המוסלמי", זאת בשל החשיפה הבינלאומית הניכרת לה זוכה הספר בקהילות הבהאיות ברחבי העולם.
רקע ונסיבות היסטוריות לכתיבת החיבור

הטקסט של כתאב-י איקאן, חובר על ידי בהאא אללה ב-1861, כאשר חלקו נכתב בפרסית וחלקו נכתב בערבית, בהיותו גולה בבגדאד, שכיום היא עיר בירתה של עיראק ונכון למעמד כתיבת החיבור, הייתה עיר מחוז של האימפריה העות'מאנית. בעוד בהאא אללה טען כי זכה להתגלות כעשר שנים קודם לכן, עוד כשהיה כלוא בסיאה צ'אל, צינוק בטהראן, הוא עדיין לא הכריז בגלוי על שליחותו. התייחסויות לשליחותו שלו, ניתן למצוא רק באופן מרומז וחבוי. כריסטופר באק, מחברו של ספר מחקר עיקרי בנושא כתאב-י איקאן, התייחס לתמה זו המופיעה בחיבור הנ"ל, בתור חיבור המכיל בחובו מעין "סוד משיחי", כמקביל לתמה המופיעה גם ולחלופין, באחת הבשורות של הברית החדשה, הבשורה על-פי מרקוס. כתאב-י איקאן מהווה את העבודה התאולוגית העיקרית של בהאא אללה ומכאן, של האמונה הבהאית. מתייחסים אליו, לעיתים רבות, כאל טקסט המשלים את הבאיאן הפרסי. כאשר הודפס החיבור, בשנת 1882, הוא היה כתב הקודש הבהאי הראשון לצאת לאור. הוא תורגם לראשונה לאנגלית ב-1904, אחת היצירות הראשונות של בהאא אללה, שהופיעו בשפה זו.שוגי אפנדי, שתרגם מחדש את החיבור לאנגלית בשנת 1931, התייחס לחיבור כדלקמן:
החיבור הוא דוגמא לפרוזה פרסית, של סגנון שהוא בעת ובעונה אחת, מקורי, צנוע ונמרץ. סגנון צלול להפליא. החיבור שקול הן בטיעוניו, הן ברהיטותו חסרת המתחרים, שאין לעמוד בפניה. ספר זה, המתאר בקווים כלליים את תכנית הגאולה הגדולה של האל, תופס עמדה בתור ספר שאין להשוות אליו שום חיבור מהיריעה הרחבה של החיבורים הבהאיים האחרים, למעט החיבור אל-כתאב אל-אקדס, ספרו הקדוש ביותר של בהאא אללה.
המקור באנגלית
A model of Persian prose, of a style at once original, chaste and vigorous, and remarkably lucid, both cogent in argument and matchless in its irresistible eloquence, this Book, setting forth in outline the Grand Redemptive Scheme of God, occupies a position unequalled by any work in the entire range of Bahá'í literature, except the Kitáb-i-Aqdas, Bahá'u'lláh's Most Holy Book.
רקע ונסיבות היסטוריות לכתיבת החיבור > נסיבות כתיבת החיבור

מסופר שדודו של הבאב, ח'אג'י מירזא סיד מוחמד, היה נבוך ואובד עצות כל כך, בשומעו שהאחד המובטח של האסלאם, הוא אחיינו. כאשר נאמר לו שהתנגדות זהה הובעה גם מצד דודו של נביא האסלאם, מוחמד, הוא הזדעזע והחליט לחקור את העניין. בשנת 1861, הוא החליט לנסוע לכרבלא, עיראק, לבקר את אחיו, ח'אג'י מירזא חסן עלי ולאחר מכן החליט לנסוע לבגדאד, כדי לבקר את בהאא אללה. שם הוא הציב בפניו ארבע שאלות לגבי סימני הופעתו של המובטח, כפי שהם מופיעים בכתבי בהאא אללה. 200 הדפים המקוריים של כתאב-י איקאן (נכתבו במקור בפרסית ובערבית כמוזכר לעיל), נכתבו בפרק זמן של שני ימים ושני לילות לכל היותר, בתשובתו של בהאא אללה לח'אג'י מירזא סיד מוחמד, בסביבות ה-15 בינואר 1861.
לקריאה נוספת

Bahá'u'lláh (1862). Kitáb-i-Íqán: The Book of Certitude. Wilmette, Illinois, USA: Bahá'í Publishing Trust. ISBN 1-931847-08-8.
Buck, Christopher (1995). Symbol & Secret: Qur'án Commentary in Bahá'u'lláh's Kitáb-i-Iqán. Los Angeles, USA: Kalimát Press. ISBN 0-933770-80-4.
Effendi, Shoghi (1944). God Passes By. Wilmette, Illinois, USA: Bahá'í Publishing Trust. ISBN 0-87743-020-9.
Dunbar, Hooper C. (1998). A Companion to the Study of the Kitáb-i-Íqán. Oxford, United Kingdom: George Ronald ISBN 0-85398-430-1.
Naghdy, Fazel (2012). A tutorial on the Kitáb-i-Íqán: A journey through the Book of Certitude. CreateSpace Independent Publishing Platform. ISBN 9781466311008.
Saiedi, Nader (2000). "Chapter 4: The Kitab-i-Iqan: Context and Order; chapter 5: The Kitab-i-Iqan: Theology Revolutionized". Logos and Civilization - Spirit, History, and Order in the Writings of Bahá'u'lláh. USA: University Press of Maryland and Association for Baha'i Studies. pp. 113–174. ISBN 1883053609.